b'\n_START_ARTICLE_\nRolandas Daug\xc4\x97la\n_START_PARAGRAPH_\nRolandas Daug\xc4\x97la (g. 1961\xc2\xa0m. vasario 13 d. Kaune)\xc2\xa0\xe2\x80\x93 Lietuvos choro dirigentas ir pedagogas.\n_START_SECTION_\nBiografija\n_START_PARAGRAPH_\n1968\xe2\x80\x931979\xc2\xa0m. mok\xc4\x97si Kauno 27-ojoje vidurin\xc4\x97je mokykloje, 1972\xe2\x80\x931977\xc2\xa0m. lank\xc4\x97 vakarin\xc4\x99 muzikos mokykl\xc4\x85 (H. Michelevi\xc4\x8diaus akordeono klas\xc4\x99). 1979\xe2\x80\x931983\xc2\xa0m. choro dirigavimo mok\xc4\x97si Kauno Juozo Gruod\xc5\xbeio auk\xc5\xa1tesniojoje muzikos mokykloje (d\xc4\x97st. Leokadija Janu\xc5\xa1kien\xc4\x97-Ol\xc5\xa1auskait\xc4\x97). 1983\xc2\xa0m. respublikiniame jaun\xc5\xb3j\xc5\xb3 dirigent\xc5\xb3 konkurse Kaune laim\xc4\x97jo pirm\xc4\x85j\xc4\x85 viet\xc4\x85. 1983\xe2\x80\x931990\xc2\xa0m. su pertrauka (tarnavo sovietin\xc4\x97je armijoje) choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje(dab. Lietuvos muzikos ir teatro akademija) (doc. Liongino Abariaus ir doc. Albino Petrausko klas\xc4\x97s). 1999\xc2\xa0m. Zalcburgo auk\xc5\xa1tosios muzikos mokyklos \xe2\x80\x9eMozarteum\xe2\x80\x9c profesoriaus Albert Hartinger vedam\xc5\xb3 kurs\xc5\xb3\xc2\xa0\xe2\x80\x93 dirigentas-sta\xc5\xbeuotojas. 2000\xe2\x80\x932002\xc2\xa0m. baigus Lietuvos muzikos ir teatro akademijos meno aspirant\xc5\xabr\xc4\x85, \xc4\xafgytas Meno licenciato kvalifikacinis laipsnis._NEWLINE_1986\xe2\x80\x931989\xc2\xa0m. Lietuvos vidaus reikal\xc5\xb3 ministerijos vyr\xc5\xb3 choro \xe2\x80\x9eSakalas\xe2\x80\x9c chormeisteris._NEWLINE_Nuo 1989\xc2\xa0m.\xc2\xa0Kauno J. Gruod\xc5\xbeio auk\xc5\xa1tesniosios muzikos mokyklos (konservatorijos) choro dirigavimo d\xc4\x97stytojas ir choro studijos dirigentas. Kunigo Ri\xc4\x8dardo Mikutavi\xc4\x8diaus pakviestas 1990\xc2\xa0m. prad\xc4\x97jo dirbti vargonininku ir choro vadovu Kauno Vytauto Did\xc5\xbeiojo ba\xc5\xbeny\xc4\x8dioje. 1992\xc2\xa0m. sub\xc5\xabr\xc4\x97 min\xc4\x97tos ba\xc5\xbeny\xc4\x8dios kamerin\xc4\xaf chor\xc4\x85 \xe2\x80\x9eCantate Domino\xe2\x80\x9c, kuris kas sekmadien\xc4\xaf gieda sumos metu, dalyvauja dain\xc5\xb3 \xc5\xa1vent\xc4\x97se ir kituose kult\xc5\xabros renginiuose. Pla\xc4\x8diai koncertuoja ir kasmet dalyvauja tarptautiniuose chor\xc5\xb3 festivaliuose, konkursuose Lietuvoje ir u\xc5\xbesienyje. Nuo 1998\xe2\x80\x932011\xc2\xa0m. dirba Lietuvos muzikos ir teatro akademijojos Kauno fakultete muzkos didaktikos ir dirigavimo katedroje. 2003\xe2\x80\x932004\xc2\xa0m. Katedros ved\xc4\x97jas, 2003\xe2\x80\x932004\xc2\xa0m. ir 2006\xe2\x80\x932008\xc2\xa0m. choro studijos meno vadovas ir dirigentas. Nuo 2011\xc2\xa0m. fakultetui atsiskyrus nuo Vilniaus, dirba Vytauto Did\xc5\xbeiojo universiteto Muzikos akademijos muzikos teorijos ir pedagogikos katedroje. 2002\xe2\x80\x932003\xc2\xa0m. Jonavos kult\xc5\xabros centro moter\xc5\xb3 choro \xe2\x80\x9eGuoba\xe2\x80\x9c meno vadovas ir dirigentas. 2002\xe2\x80\x932003\xc2\xa0m. Kauno kult\xc5\xabros centro mi\xc5\xa1raus choro \xe2\x80\x9eAiniai\xe2\x80\x9c meno vadovas ir dirigentas._NEWLINE_2002\xe2\x80\x932007\xc2\xa0m. Kauno pedagog\xc5\xb3 kvalifikacijos centro mi\xc5\xa1raus choro \xe2\x80\x9eDiemedis\xe2\x80\x9c meno vadovas ir dirigentas. 2006\xe2\x80\x932009\xc2\xa0m. dirbo Kauno Aleksandro Ka\xc4\x8danausko muzikos mokykloje. Nuo 2006\xc2\xa0m. dirba Kauno Juozo Naujalio muzikos gimnazijoje, taip pat vadovauja ginazijos jauni\xc5\xb3 chorui \xe2\x80\x9eCantica\xe2\x80\x9c._NEWLINE_Su chorais bei mokiniais dalyvauta per 60 tarptautini\xc5\xb3 konkurs\xc5\xb3, festivali\xc5\xb3 Lietuvoje ir u\xc5\xbesienyje. Laim\xc4\x97ti auk\xc5\xa1\xc4\x8diausi apdovanojimai bei prizin\xc4\x97s vietos. Svarbiausi: 1994\xc2\xa0m.\xc2\xa0\xe2\x80\x93 X ba\xc5\xbenytin\xc4\x97s muzikos festivalyje Anglijoje (Coventry) peln\xc4\x97 geriausio choro vard\xc4\x85, 1995\xc2\xa0m.\xc2\xa0\xe2\x80\x93 XIII pasaulio chor\xc5\xb3 konkurse Ispanijoje (Cantonigros) laim\xc4\x97jo pirm\xc4\x85j\xc4\x85 viet\xc4\x85, 1995\xc2\xa0m.\xc2\xa0\xe2\x80\x93 X tarptautiniame Stasio \xc5\xa0imkaus chor\xc5\xb3 konkurse Klaip\xc4\x97doje pelnyta pirmoji vieta ir \xe2\x80\x9eMa\xc5\xbeojo gintaro\xe2\x80\x9c (Grand Prix) prizas. 1997\xc2\xa0m. XI analogi\xc5\xa1kame konkurse v\xc4\x97l laim\xc4\x97ta pirmoji vieta ir \xe2\x80\x9eDid\xc5\xbeiojo gintaro\xe2\x80\x9c (Grand Prix) prizas. Choras konkurse meistri\xc5\xa1kai atliko Vytauto Barkausko (jaunesniojo) \xe2\x80\x9eStabat Mater\xe2\x80\x9c ir Stasio \xc5\xa0imkaus dain\xc4\x85 \xe2\x80\x9eNakties tylumoje\xe2\x80\x9c; taip pat gerai pasirod\xc4\x97 1996 ir 1997\xc2\xa0m. chor\xc5\xb3 konkursuose Italijoje (Gorizia)\xc2\xa0\xe2\x80\x93 V taur\xc4\x97 ir Vokietijoje (Marktoberdorfas)\xc2\xa0\xe2\x80\x93 pelnyti labai gero ir gero Europinio standarto kamerinio choro sertifikatai._NEWLINE_Pareng\xc4\x97 chorus Kauno bei 1998, 2003, 2007, 2009, 2014\xc2\xa0m. Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms Vilniuje. 2012 m. - Lietuvos moksleivi\xc5\xb3 dain\xc5\xb3 \xc5\xa1ventei Vilniuje._NEWLINE_R. Daug\xc4\x97la \xe2\x80\x93 nuo 1996\xc2\xa0m. Kauno miesto dain\xc5\xb3 \xc5\xa1ven\xc4\x8di\xc5\xb3, nuo 1998\xc2\xa0m. Pasaulio lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 Vilniuje, nuo 2012 m. Lietuvos moksleivi\xc5\xb3 dain\xc5\xb3 \xc5\xa1ven\xc4\x8di\xc5\xb3 vyr. dirigentas. Nuo 1992\xc2\xa0m. kasmet organizuoja Tarptautinius sakralin\xc4\x97s muzikos festivalius ir chor\xc5\xb3 konkursus \xe2\x80\x9eCantate Domino\xe2\x80\x9c. Nuo 2006\xc2\xa0m. Lietuvos chor\xc5\xb3 ekspertas\xc2\xa0\xe2\x80\x93 konsultantas. \xc4\xaevairi\xc5\xb3 konkurs\xc5\xb3 komisijos pirmininkas ir narys. Nuo 2009\xc2\xa0m. Tarptautiniu chor\xc5\xb3 festivali\xc5\xb3 - konkurs\xc5\xb3: Bratislava Cantat, Slovakijoje, Ohrid, Makedonijoje komisijos narys, Adrijos karalien\xc4\x97s, Italijoje komisijos pirmininkas. Lektorius, bei tarptautin\xc4\x97s ERASMUS programos dalyvis Bratislavos Taikom\xc5\xb3j\xc5\xb3 men\xc5\xb3 Universitete Slovakijoje. Nuo 2011\xc2\xa0m. Tarptautini\xc5\xb3 festivali\xc5\xb3 ciklo Kaunas Cantat\xc2\xa0\xe2\x80\x93 penki\xc5\xb3 tarptautini\xc5\xb3 festivali\xc5\xb3:, Kaunas musica religiosa, Kaunas cantat, \xc5\xa0iauliai cantat, Cantate Domino ir Kaunas Advent & Cristmas sumanytojas ir meno vadovas._NEWLINE_Nuo 1992\xc2\xa0m. Lietuvos Katalik\xc5\xb3 ba\xc5\xbeny\xc4\x8dios vargoninink\xc5\xb3 s\xc4\x85jungos narys, nuo 1993\xc2\xa0m. Lietuvos chor\xc5\xb3 s\xc4\x85jungos narys, nuo 1995\xc2\xa0m. \xc5\xa1ios s\xc4\x85jungos Kauno chorinio meno bendrijos tarybos narys ir viceprezidentas, nuo 1996\xc2\xa0m. Kauno klubo \xe2\x80\x9eCantate Domino\xe2\x80\x9c \xc4\xafsteig\xc4\x97jas ir pirmininkas, nuo 1998\xc2\xa0m. Lietuvos muzik\xc5\xb3 s\xc4\x85jungos narys.\n_START_SECTION_\n\xc4\xaevertinimas\n_START_PARAGRAPH_\n1998\xc2\xa0m. u\xc5\xbe koncertin\xc4\x99 veikl\xc4\x85 bei lietuvi\xc5\xb3 choro muzikos propagavim\xc4\x85 paskirta Lietuvos kult\xc5\xabros ministerijos S. \xc5\xa0imkaus I laipsnio premija. 2007 met\xc5\xb3 kult\xc5\xabros ir meno stipendijos laureatas. 2008\xc2\xa0m. Lietuvos menini\xc5\xb3 kolektyv\xc5\xb3 \xe2\x80\x9eAukso pauk\xc5\xa1t\xc4\x97s\xe2\x80\x9c nominacijos \xe2\x80\x9eTarptautinio spindesio \xc5\xbevaig\xc5\xbed\xc4\x97\xe2\x80\x9c laureatas. 2008\xc2\xa0m. u\xc5\xbe profesionalios muzikos sklaid\xc4\x85 apdovanotas nominacija \xe2\x80\x9eTikra muzika\xe2\x80\x9c. 2009\xc2\xa0m. u\xc5\xbe sakralin\xc4\x97s muzikos puosel\xc4\x97jim\xc4\x85 ir sklaid\xc4\x85 Lietuvoje bei u\xc5\xbesienyje \xc4\xafteiktas Kauno arkivyskupijos \xc4\xafsteigtas pad\xc4\x97kos diplomas. 2010\xc2\xa0m. u\xc5\xbe neatlygintinus darbus, sakralin\xc4\x97s muzikos puosel\xc4\x97jim\xc4\x85, kamerinio choro \xe2\x80\x9eCantate Domino\xe2\x80\x9c pasiekimus ir auk\xc5\xa1tus apdovanojimus bei tarptautinio sakralin\xc4\x97s muzikos festivalio ir konkurso \xe2\x80\x9eCantate Domino\xe2\x80\x9c organizavim\xc4\x85 apdovanotas Kauno miesto savivaldyb\xc4\x97s \xc4\xafsteigtu \xe2\x80\x9eGerumo kristalu\xe2\x80\x9c. 2010\xc2\xa0m. u\xc5\xbe auk\xc5\xa1\xc4\x8diausius tarptautinius apdovanojimus bei pedagogin\xc4\x99 veikl\xc4\x85 paskirta kult\xc5\xabros ir meno premija. 2011\xc2\xa0m. kaip miestui nusipelniusiam \xc5\xbemogui \xc4\xafteiktas Kauno burmistro Jono Vilei\xc5\xa1io \xc5\xbealvarinis medalis.'